CELEX: 32012D0794
Language: ro
Date: 2012-12-17 00:00:00
Title: 2012/794/UE: Decizia de punere în aplicare a Consiliului din 17 decembrie 2012 de autorizare a Bulgariei și a României pentru a aplica măsuri de derogare de la articolul 5 din Directiva 2006/112/CE privind sistemul comun al taxei pe valoarea adăugată

19.12.2012   
            
            
               RO
            
            
               Jurnalul Oficial al Uniunii Europene
            
            
               L 349/55
            
         DECIZIA DE PUNERE ÎN APLICARE A CONSILIULUI
   din 17 decembrie 2012
   de autorizare a Bulgariei și a României pentru a aplica măsuri de derogare de la articolul 5 din Directiva 2006/112/CE privind sistemul comun al taxei pe valoarea adăugată
   (2012/794/UE)
   CONSILIUL UNIUNII EUROPENE,
   având în vedere Tratatul privind funcționarea Uniunii Europene,
   având în vedere Directiva 2006/112/CE a Consiliului din 28 noiembrie 2006 privind sistemul comun al taxei pe valoarea adăugată (1), în special articolul 395 alineatul (1),
   având în vedere propunerea Comisiei Europene,
   întrucât:
   
               (1)
            
            
               Prin scrisorile înregistrate la Comisie la 25 mai 2011, Bulgaria și România au solicitat autorizarea unei derogări de la articolul 5 din Directiva 2006/112/CE, care reglementează domeniul de aplicare teritorială a respectivei directive, în ceea ce privește întreținerea și repararea podului de frontieră peste fluviul Dunărea între Vidin (Bulgaria) și Calafat (România), precum și în ceea ce privește perceperea taxei de trecere peste podul respectiv („derogarea solicitată”). Bulgaria și România au înlocuit parțial derogarea solicitată prin scrisoarea înregistrată la Comisie la 7 martie 2012.
            
         
               (2)
            
            
               În conformitate cu articolul 395 alineatul (2) din Directiva 2006/112/CE, Comisia a transmis derogarea solicitată celorlalte state membre prin scrisoarea din 17 iulie 2012; cu excepția Spaniei, care a fost informată prin scrisoarea din 18 iulie 2012. Printr-o scrisoare datată 19 iulie 2012, Comisia a informat Bulgaria și România că dispune de toate informațiile pe care le consideră necesare pentru evaluarea derogării solicitate.
            
         
               (3)
            
            
               În ceea ce privește întreținerea și repararea podului, derogarea solicitată constă în a considera că frontiera teritorială dintre Bulgaria și România se află la mijlocul podului.
            
         
               (4)
            
            
               Referitor la perceperea taxelor de trecere a podului, derogarea solicitată constă în a considera toată lungimea podului ca parte a teritoriului statului membru în care începe o călătorie de tranzit. În acest fel, pentru toate călătoriile care încep pe partea bulgară, doar Bulgaria va percepe TVA pentru întreaga taxă. În același mod, doar România va percepe TVA în cazul călătoriilor care încep pe partea română.
            
         
               (5)
            
            
               În absența unor astfel de măsuri de derogare, în primul rând determinarea locului de prestare pentru lucrările de întreținere și de reparații, precum și pentru perceperea taxei de trecere ar depinde de stabilirea exactă a frontierei teritoriale deasupra fluviului Dunărea, lucru care, în practică, ar fi foarte dificil pentru persoanele impozabile vizate. În al doilea rând, în ceea ce privește perceperea taxei de trecere, ar trebui să aplice TVA pentru traversarea podului într-un singur sens atât Bulgaria, cât și România. Prin urmare, măsurile de derogare sunt destinate să simplifice colectarea TVA aplicabile.
            
         
               (6)
            
            
               Având în vedere că derogarea solicitată privește domeniul de aplicare teritorială în scopuri de TVA, căruia nu ar trebui să i se aducă modificări în viitor, derogarea solicitată ar trebui autorizată pentru o perioadă nedeterminată.
            
         
               (7)
            
            
               Derogarea va avea numai un efect neglijabil asupra valorii globale a taxei colectate în etapa de consum final și nu va afecta negativ resursele proprii ale Uniunii provenite din TVA,
            
         ADOPTĂ PREZENTA DECIZIE:
   Articolul 1
   Prin derogare de la articolul 5 din Directiva 2006/112/CE, Bulgaria și România sunt autorizate să aplice derogările prevăzute la articolele 2 și 3 din prezenta decizie în ceea ce privește întreținerea și repararea podului de frontieră peste fluviul Dunărea între Vidin (Bulgaria) și Calafat (România), precum și în ceea ce privește perceperea taxei de trecere peste podul respectiv.
   Articolul 2
   Pentru a determina locul tranzacțiilor impozabile în ceea ce privește întreținerea sau repararea podului de frontieră, frontiera teritorială este considerată ca fiind la mijlocul podului respectiv pentru furnizarea de mărfuri și servicii, pentru achizițiile intracomunitare și pentru importurile de mărfuri destinate întreținerii sau reparării podului.
   Articolul 3
   Pentru a determina locul tranzacțiilor impozabile în ceea ce privește perceperea taxei de trecere, se consideră toată lungimea podului ca fiind parte a teritoriului statului membru în care începe o călătorie de tranzit.
   Articolul 4
   Prezenta decizie produce efecte de la data notificării.
   Articolul 5
   Prezenta decizie se adresează Republicii Bulgaria și României.
   
      Adoptată la Bruxelles, 17 decembrie 2012.
      
         
            Pentru Consiliu
         
         
            Președintele
         
         S. ALETRARIS
      
   
   
      (1)  JO L 347, 11.12.2006, p. 1.